Òb wieczór sôdômë w szkòłowëch łôwkach i gôdómë ò tim wszëtczim, co krący sã wkół naszi juwernotë. Ò tim, jak zdrzą na nas, Kaszëbów, jinszi, a jak më sami na sebie zdrzimë, czë letkò je przëznac sã do swòji tatczëznë, czë chcemë sã do ni przëznawac. Ekspercë, jaczima są Nicole Dołowy-Rëbińskô, chtërna robi w Instituce Slawisticzi PAN, Łukôsz Grzãdzëcczi, przédnik Òglowégò Zarządu Kaszëbskò-Pòmòrsczégò Zrzeszeniô, Michôł Kargùl, przédnik kòcewsczégò partu KPZ w Tczewie, a téż Dariusz Majkòwsczi, przédny redaktór cządnika „Pomerania”, gôdają z nama ò rozwiju òsobòwòscë i juwernocë. Czejemë òd nich, że to òd nas samëch zanôlégô, jaką drogą pùdzemë. Zdrzã na te sprawë jakno historik i, pòdług mie, mómë taczé przédné dobroctwò, że je ta mòżlëwòsc wëbiéru, co bãdze sã w żëcym robic. Dôwni tegò nie bëło. Kaszëbi mają szczescé, bò rozmielë wëbrac rozwôżną drogã, chtërna pòmògła jima doprowadzëc jich do òstawieniô w se swòji kaszëbskòscë. Wôżné, żebë zwëskiwac z mòżlëwòsców i nie zamikac sã w stereotipach – gôdô Michôł Kargùl.